FI Euroopan unionin virallinen lehti L 211/5

KOMISSION TÄYTÄNTÖÖNPANOPÄÄTÖS,

annettu 5 päivänä elokuuta 2013,

afrikkalaisen sikaruttoviruksen tietyistä kolmansista maista tai niiden osista, joissa taudin esiintyminen on vahvistettu, unioniin kulkeutumisen estämiseksi annettavista toimenpiteistä ja päätöksen 2011/78/EU kumoamisesta

(tiedoksiannettu numerolla C(2013) 4951)

(ETA:n kannalta merkityksellinen teksti)

(2013/426/EU)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon kolmansista maista yhteisöön tuotavien tuotteiden eläinlääkinnällisten tarkastusten järjestämistä koskevista periaatteista 18 päivänä joulukuuta 1997 annetun neuvoston direktiivin 97/78/EY (1) ja erityisesti sen 22 artiklan 6 kohdan,

sekä katsoo seuraavaa:

(1) Afrikkalainen sikarutto on kotieläimenä pidettävien sikojen ja villisikojen erittäin tarttuva ja kuolemaan johtava virustartuntatauti, joka voi levitä nopeasti esimerkiksi tartunnan saaneista eläimistä saatujen tuotteiden ja saastuneiden elottomien esineiden kautta.

(2) Georgiassa vahvistettiin afrikkalaisen sikaruton esiintyminen vuonna 2007, minkä jälkeen Venäjällä on ilmoitettu useista taudinpurkauksista sioissa ja villisioissa kaikkialla sen Euroopan puoleisissa osissa. Kun Venäjä oli ilmoittanut afrikkalaisen sikaruton taudinpurkauksesta Leningradin alueella, joka on Viron ja Suomen rajalla, hyväksyttiin tietyistä toimenpiteistä afrikkalaisen sikaruttoviruksen Venäjältä unioniin tapahtuvan leviämisen estämiseksi 3 päivänä helmikuuta 2011 annettu komission päätös 2011/78/EU (2), jotta estettäisiin taudin kulkeutuminen unioniin.

(3) Eläinten terveyttä koskevista säännöistä tiettyjen elävien sorkka- ja kavioeläinten yhteisöön tuonnin ja yhteisön kautta kuljetuksen osalta, direktiivien 90/426/ETY ja 92/65/ETY muuttamisesta ja direktiivin 72/462/ETY kumoamisesta 26 päivänä huhtikuuta 2004 annetun neuvoston direktiivin 2004/68/EY (3) 4 artiklan ja ihmisravinnoksi tarkoitettujen eläinperäisten tuotteiden tuotantoon, jalostukseen, jakeluun ja yhteisön alueelle tuomiseen liittyvistä eläinten terveyttä koskevista säännöistä 16 päivänä joulukuuta 2002 annetun neuvoston direktiivin 2002/99/EY (4) 3 artiklan mukaisesti sian ja sianlihatuotteiden tuominen kolmansista maista tai niiden osista, joissa on vahvistettu afrikkalaisen sikaruton esiintyminen, ei ole sallittua.

(4) Päätöksessä 2011/78/EU säädetyillä toimenpiteillä varmistetaan, että sikoja kuljettaneet ja unioniin saastuneilta alueilta tulevat ajoneuvot puhdistetaan ja desinfioidaan asianmukaisesti. Näissä toimenpiteissä otetaan huomioon taudin leviämisen riski, tartuntareitit ja viruksen selviäminen ympäristössä.

(5) Valko-Venäjä ilmoitti kesäkuussa 2013 afrikkalaisen sikaruton vahvistetusta taudinpurkauksesta harrastesikalassa pidetyissä sioissa Grodnon alueella, joka on lähellä Liettuan ja Puolan rajaa. Koska alue on lähellä unionia, on suuri riski, että afrikkalainen sikarutto kulkeutuu unionin alueelle. Päätöksessä 2011/78/EU säädettyjä toimenpiteitä olisi näin ollen sovellettava myös ajoneuvoihin, jotka tulevat Valko-Venäjältä unioniin.

(6) Erityisesti on syytä varmistaa, että kaikki ajoneuvot, joilla on kuljetettu eläviä eläimiä ja rehuja ja jotka tulevat unioniin saastuneilta alueilta, puhdistetaan ja desinfioidaan asianmukaisesti ja että tämä puhdistaminen ja desinfiointi dokumentoidaan asianmukaisesti.

(7) Eläinten kuljettajan olisi varmistettava, että jokaisen eläinten tai rehun kuljetukseen käytetyn ajoneuvon osalta pidetään rekisteriä, joka sisältää vähintään kolmen vuoden ajan säilytettävät tiedot puhdistuksesta ja desinfioinnista.

(8) Unionin lainsäädännön selkeyden ja yksinkertaistamisen vuoksi päätös 2011/78/EU olisi kumottava ja korvattava tällä päätöksellä.

(9) Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,

ON HYVÄKSYNYT TÄMÄN PÄÄTÖKSEN:

1 artikla

Tässä päätöksessä ’karjankuljetusajoneuvolla’ tarkoitetaan kaikkia ajoneuvoja, joita on käytetty elävien eläinten kuljetukseen tai rehun kuljetukseen eläintiloille.

2 artikla

1. Jäsenvaltioiden on varmistettava, että liikennöitsijä tai karjankuljetusajoneuvon kuljettaja saapuessaan liitteessä I luetelluista kolmansista maista tai niiden osista antaa unioniin saapumispaikan jäsenvaltion toimivaltaiselle viranomaiselle tiedot, jotka osoittavat, että karja- tai lastausosasto tai tapauksen mukaan kuorma-auton lastitila, lastausramppi, eläinten kanssa kosketuksissa olleet laitteet, renkaat ja ohjaamo sekä purkamisen aikana käytetyt suojavaatteet/-saappaat on puhdistettu ja desinfioitu sen jälkeen, kun ajoneuvosta on viimeksi purettu eläin- tai rehulasti.

2. Edellä olevassa 1 kohdassa tarkoitettuihin tietoihin on sisällyttävä ilmoitus, joka on tehty liitteessä II esitetyn mallin mukaisesti tai muun vastaavan mallin mukaisesti, joka sisältää vähintään kyseisessä mallissa olevat tiedot.

3. Toimivaltaisen viranomaisen on säilytettävä 2 kohdassa tarkoitetun ilmoituksen alkuperäiskappale kolmen vuoden ajan.

3 artikla

1. Unioniin saapumispaikan jäsenvaltion toimivaltaisen viranomaisen on tarkastettava unionin alueelle liitteessä I luetelluista kolmansista maista tai niiden osista tulevat karjankuljetusajoneuvot sen määrittämiseksi, onko ne puhdistettu ja desinfioitu tyydyttävästi.

2. Jos 1 kohdassa tarkoitetut tarkastukset osoittavat, että puhdistus ja desinfiointi on tehty tyydyttävästi, tai jos toimivaltaiset viranomaiset ovat 1 kohdassa säädettyjen toimenpiteiden lisäksi määränneet, järjestäneet ja toteuttaneet ylimääräisen desinfioinnin aiemmin puhdistetulle karjankuljetusajoneuvolle, jota on käytetty eläinten kuljetukseen, toimivaltaisen viranomaisen on todistettava tämä antamalla liitteessä III esitetyn mallin mukainen todistus.

3. Jos 1 kohdassa tarkoitetut tarkastukset osoittavat, että karjankuljetusajoneuvon puhdistusta ja desinfiointia ei ole tehty tyydyttävästi, toimivaltaisen viranomaisen on toteutettava yksi seuraavista toimenpiteistä:

a) määrätään kyseinen karjankuljetusajoneuvo asianmukaisesti puhdistettavaksi ja desinfioitavaksi toimivaltaisen viranomaisen nimeämässä paikassa mahdollisimman lähellä kyseiseen jäsenvaltioon saapumispaikkaa ja annetaan 2 kohdassa tarkoitettu todistus;

b) jos saapumispaikan lähellä ei ole soveltuvaa tilaa puhdistusta ja desinfiointia varten tai jos riskinä on, että eläintuotteiden jäämiä kulkeutuu puhdistamattomasta karjankuljetusajoneuvosta, evätään unioniin pääsy karjankuljetusajoneuvolta, jota ei ole tyydyttävästi puhdistettu ja desinfioitu.

4. Liikennöitsijän tai karjankuljetusajoneuvon kuljettajan on säilytettävä 2 kohdassa tarkoitetun todistuksen alkuperäiskappale kolmen vuoden ajan. Toimivaltaisen viranomaisen on säilytettävä todistuksen kopio kolmen vuoden ajan.

4 artikla

Kumotaan päätös 2011/78/EU.

5 artikla

Tämä päätös on osoitettu kaikille jäsenvaltioille.

Tehty Brysselissä 5 päivänä elokuuta 2013. Komission puolesta Tonio BORG Komission jäsen

(1) EYVL L 24, 30.1.1998, s. 9.

(2) EUVL L 30, 4.2.2011, s. 40.

(3) EUVL L 139, 30.4.2004, s. 321.

(4) EYVL L 18, 23.1.2003, s. 11.

LIITE I LUETTELO KOLMANSISTA MAISTA JA NIIDEN OSISTA, JOISSA AFRIKKALAISEN SIKARUTTOVIRUKSEN ESIINTYMINEN ON VAHVISTETTU Valko-Venäjä Venäjä

LIITE II ILMOITUSMALLI, JOKA KOLMANSISTA MAISTA TAI NIIDEN OSISTA, JOISSA AFRIKKALAISEN SIKARUTON ESIINTYMINEN ON VAHVISTETTU, UNIONIIN TULEVAN KARJANKULJETUSAJONEUVON LIIKENNÖITSIJÄN/KULJETTAJAN ON ESITETTÄVÄ Minä, …, joka toimin liikennöitsijänä / karjankuljetusajoneuvon kuljettajana, ilmoitan, että (lisätään rekisterikilven numero) … — eläimet ja rehu on viimeksi purettu seuraavassa paikassa: Maa, alue, paikka Päivämäärä (pp.kk.vv) Kellonaika (tt:mm) — purkamisen jälkeen karjankuljetusajoneuvo on puhdistettu ja desinfioitu. Puhdistaminen ja desinfiointi on tehty seuraaville: karja- tai lastausosasto, [kuorma-auton lastitila] (poistetaan, jos tarpeeton), lastausramppi, eläinten kanssa kosketuksissa olleet laitteet, renkaat ja ohjaamo sekä purkamisen aikana käytetyt suojavaatteet/-saappaat. Puhdistaminen ja desinfiointi toteutettiin seuraavasti: Maa, alue, paikka Päivämäärä (pp.kk.vv) Kellonaika (tt:mm) — desinfiointiainetta käytettiin valmistajan suosittelemina pitoisuuksina (mainittava aine ja sen pitoisuus): … — eläimiä lastataan seuraavaksi seuraavassa paikassa: Maa, alue, paikka Päivämäärä (pp.kk.vv) Kellonaika (tt:mm) Päiväys Paikka Liikennöitsijän/kuljettajan allekirjoitus Liikennöitsijän / karjankuljetusajoneuvon kuljettajan nimi ja työosoite (suuraakkosin)